Outa sê skrap TV-lisensies; SAUK soek ‘heffings’(Argieffoto) Die SAUK is ŉ noodsaaklike staatsdiens en moet dienooreenkomstig gefinansier word. Só het die Organisasie teen Belastingmisbruik (Outa) dié week tydens die parlement se openbare verhore oor die SAUK-wetsontwerp aangevoer. “Ons voer aan dat die SAUK met ŉ regeringsubsidie gefinansier word, sodat ons nie TV-lisensies benodig wat nie ingevorder kan word nie,” het adv. Stefanie Fick, uitvoerende direkteur van Outa, gesê. Die SAUK het vroeër aanbeveel dat ŉ heffing op alle huishoudings gehef word wat gegrond is op die moontlikheid van toegang tot sy dienste, eerder as die werklike gebruik van sy dienste. Die SAUK meen ook dat die geld vir die voorgestelde heffing deur MultiChoice ingevorder moet word. Outa meen egter dit sal problematies wees. “ŉ Jaarlikse toelaag aan die SAUK vanaf die fiskus kan gebruik word om ten minste ŉ deel van die SAUK se koste te dek. Dit sal ŉ meer stabiele inkomstestroom bied en, in samewerking met goeie bestuur, die onreëlmatige en rampspoedige reddingsboeie vermy.” TV-lisensies is volgens Outa eintlik net ŉ ander belasting en moet as sodanig gehanteer word eerder as wat ŉ besluit oor die lisensiegeld deur ŉ enkele minister geneem word. Die blote feit dat ŉ persoon ŉ fooi moet betaal vir die besit van ŉ televisiestel, ongeag of dit gebruik word al dan nie, kom op ŉ belasting of heffing neer. Die SAUK se jaarverslag vir 2019-’20 het daarop gewys dat slegs 2,5 miljoen lisensies betaal is uit ŉ databasis van 9,5 miljoen lisensiehouers, wat ŉ inkomste van R791 miljoen gelewer het.